To biler er natten til søndag blevet sat i brand. Dermed fortsætter striben af brande, der den seneste tid har hærget København.

Natten til søndag er to biler blevet sat i brand i den danske hovedstad.

En bil af mærket Peugeot er brændt i Københavns Nordvestkvarter ved Utterslev Torv, mens en anden påsat brand er startet i en bil på Bardenflethsgade på Amager.

Det oplyser vagtchefen hos Københavns Politi til TV 2.

Klokken 00.52 kom anmeldelsen om flammer i en bil i Nordvestkvarteret - og 03.24 kom anmeldelsen om aftenens anden påsatte brand.

- Ingen er komme ttil skade i forbindelse med de to påsatte brande, og vi har endnu ikke foretaget nogen anholdelser, siger vagtchef hos Københavns Politi Carsten Reenberg

De påsatte brande kommer, efter at flere biler den seneste tid er gået op i flammer.

Her holdt den ene bil. Foto: TV 2

Her holdt den anden bil. Foto: TV 2

Stribe af brande

Natten til lørdag var der ligeledes to bilbrande i København – denne gang i Kastrup og på Amager.

I sidste weekend måtte det københavnske brandvæsen og politi også rykke ud til flere påsatte brande på biler og knallerter flere steder i byen.

Onsdag foretog Københavns Politi en anholdelse af en 21-årig mand, som mistænkes for at stå bag nogle af bilbrandene.